Predkladacia správa

Predkladaný materiál bol vypracovaný Kanceláriou Bezpečnostnej rady Slovenskej republiky v súčinnosti  s Ministerstvom vnútra Slovenskej republiky na základe Ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu.

Týmto ústavným zákonom sa dňom 1. mája 2002 zriaďuje bezpečnostná rada kraja, ktorá sa zodpovedá za výkon svojej funkcie vláde; ak ústavné právomoci vlády vykonáva Bezpečnostná rada Slovenskej republiky, zodpovedá za výkon svojej funkcie Bezpečnostnej rade Slovenskej republiky. 

Pri vypracovaní návrhu Rokovacieho poriadku bezpečnostnej rady kraja sa vychádzalo okrem už spomenutého Ústavného zákona č. 227/2002 Z. z. i z Koncepcie bezpečnostného systému  Slovenskej republiky, ďalších zákonov (o obrane Slovenskej republiky, o riadení štátu v krízových situáciách mimo času vojny a vojnového stavu) a Rokovacieho poriadku Bezpečnostnej rady Slovenskej republiky.

Návrh Rokovacieho poriadku bezpečnostnej rady kraja upravuje zásady činnosti a poriadok rokovania bezpečnostnej rady kraja. Obsahuje tiež otázky riešiace postavenie a úlohy bezpečnostnej rady kraja i jej sekretariátu v územnej pôsobnosti kraja, ktoré je potrebné riešiť podobne ako v prípade Bezpečnostnej rady Slovenskej republiky.
           
Účelom predkladaného materiálu je na základe vyššie uvedených všeobecne záväzných právnych predpisov vymedziť postavenie, úlohy bezpečnostnej rady kraja a jej sekretariátu, ustanoviť zásady jej vnútornej organizácie a činnosti.     

Schválenie uvedeného materiálu nebude mať dopad na štátny rozpočet, ani vplyv na ekonomiku, zamestnanosť a životné prostredie.

Materiál bol dňa 5. februára 2003 prerokovaný na schôdzi Bezpečnostnej rady Slovenskej republiky, ktorá odporúča vláde Slovenskej republiky tento dokument schváliť.                                                                                                                                

Predložený materiál prešiel medzirezortným pripomienkovým konaním, bez rozporov
sa predkladá na rokovanie vlády Slovenskej republiky.